

**Innspill fra Forum for utvikling og miljø (ForUM) til Energi- og miljøkomiteen vedrørende Melding til Stortinget 13:   
Ny utslippsforpliktelse for 2030.**

ForUM, som representerer 50 norske sivilsamfunnsorganisasjoner, er glad for at Regjeringen legger opp til en prosess som gjør det mulig å melde inn Norges mål for reduksjon av klimautslipp innen utgangen av første kvartal 2015. Dette vil være i tråd med vedtaket fra COP19, og vi håper det kan bidra til en positiv signaleffekt der også mange andre land legger fram sine INDCs i løpet av våren.

Norge har på bakgrunn av sine historiske utslipp og enorme og i hovedsak oljebaserte rikdom, et spesielt ansvar, ikke minst overfor de milliarder av fattige mennesker i utviklingsland som i svært liten grad har bidratt til klimaendringene. Derfor bør Norge gå foran med svært ambisiøse mål for å redusere sine innenlandske klimagassutslipp, og samtidig signalisere en intensjon om å levere betydelige bidrag til finansiering av utslippsreduksjoner og tilpasningstiltak i utviklingsland.

**Utslippsreduksjoner**

Regjeringens forslag er å innlemme Norge i EUs klimaregime og dermed også bli bundet av EUs mål om minst 40 % reduksjon innen 2030. ForUM vil oppfordre til at Norge anser EUs mål som et gulv og i tillegg påtar seg nasjonale klimamål som går lenger enn dette.

En fordel med å slutte seg til EU på dette området, er at det vil gi Norge en juridisk forpliktelse til å nå de fastsatte målene, ettersom EU har sanksjonsmulighet mot Norge dersom mål ikke oppnås. Imidlertid er det også minst to ting som gjør ForUM urolig i denne sammenheng.

For det første er det uklart hvilke klimatiltak som virkelig skal settes i verk i Norge dersom Norge blir en del av EUs klimaregime. Som komiteen vil være kjent med, finnes det i EU-systemet anledning til å benytte seg av fleksible mekanismer, som kjøp av ETS-kvoter. ForUM vil be om at mesteparten av utslippskuttene tas hjemme fremfor å nå målene gjennom bruk av fleksible mekanismer. Dette gjelder kvotepliktig så vel som ikke-kvotepliktig sektor.

For det andre er også EUs mål om 40 % reduksjon av utslippene, bare 20 år før det tidspunkt som verdens utslipp i følge IPCC bør ha blitt redusert med 40-70 % (i forhold til 2010), i realiteten for svakt. Vi minner om at Norge gjennom klimaforliket har satt som mål å bli klimanøytralt i 2030. For å nå dette målet, og ikke minst å nå enda mer ambisiøse mål i 2050, må det grønne skiftet komme i gang nå, med full kraft.

Vi vet også at rike lands vilje til å ta sitt rettmessige ansvar for utslippskutt og tilpasning, hjemme og internasjonalt, vil være helt avgjørende for enighet om en global avtale i Paris. Klimaregimet etter 2020 avhenger av klimaregimet før 2020. EU og ikke minst Norge har derfor et spesielt ansvar for å redusere raskt, og mye.

ForUM ønsker derfor at Norge setter seg mer ambisiøse mål for utslippsreduksjoner, som skal gjennomføres nasjonalt, inkludert på sokkelen. Disse må gå lenger enn de mål som EU har satt seg. Samlet for kvotepliktig og ikke-kvotepliktig sektor mener vi at nivået bør ligge på 50 % reduksjon (sammenlignet med 1990) av samlede klimagassutslipp. Vi minner om at bl.a. Tyskland, Sverige og Storbritannia har vedtatt mål som går lenger enn EUs krav. Med 50 % reduksjon vil utslippene samlet være i størrelsesorden 25 millioner tonn CO2e i 2030. Det betyr at det snarest må identifiseres konkrete tiltak i ikke-kvotepliktig sektor, blant annet for å snu utslippsveksten i samferdselssektoren til en reell, betydelig nedgang. I forhandlingene om norske forpliktelser i EU-systemet er det sannsynlig at vi vil bli pålagt reduksjoner i ikke-kvotepliktig sektor som vil ligge på det høyeste nivået innen EU, omlag 40 %. Som en nasjonal tilleggsforpliktelse mener vi at Norge må redusere ytterligere 10 %. Dette vil resultere i at Norge vil kunne akkumulere såkalte Annual Emission Allocations (AEA), en type kvoter som kan selges til land i EU. Vi mener imidlertid Norge må unngå å selge disse kvotene, slik at utslippene ikke går opp i andre land når de går ned i vårt eget.

Kvotepliktig sektor må også pålegges reduksjoner i utslippene som går ut over EUs 43 % (2005). Fastlandsindustrien har gjort et betydelig løft de siste 20 år for å bringe utslippene ned, mens petroleumssektoren har økt sine utslipp. Nå må det settes i verk tiltak som pålegger offshore-industrien å snarest redusere sine utslipp substansielt. Samtidig bør fastlands-industrien oppmuntres til fortsatt å arbeide med innovasjon for ytterligere utslippsreduksjoner, mens produksjonen opprettholdes.

ForUM mener målet ikke bør inkludere skog, og at det heller bør lage et eget mål for skogsektoren. Skog- og landsektoren både i Norge og globalt bør behandles separat fra de andre sektorene, på grunn av den spesielle stilling og betydning. I tillegg må utslipp fra Norges militære aktivitet inngå i all relevant statistikk, og Forsvaret må ta sin del av utslippsreduksjonene.

Det bør lages periodiske karbonbudsjetter som en del av det nasjonale budsjettet. ForUM mener dette vil være et viktig styringsinstrument for klimapolitikken. På veien mot 2030 bør det gjennomføres en evaluering i 2025 for å vurdere i hvilken grad Norge er på vei til å nå målene som er satt, og eventuelt identifisere tiltak.

**Klimafinansiering**

Finansiering av klimatiltak i utviklingsland er svært nødvendig, både for oppbygging av en moderne, fornybar energisektor, og tilpasning til de klimaendringene vi ikke lenger kan unngå. Industrilandene har hittil imidlertid ikke lovet eller presentert intensjoner om framtidige økte bidrag til klimafinansiering.

Vi er overbevist om at en god avtale i Paris krever at industrilandene gir klare signaler om at de påtar seg finansielle forpliktelser for i det minste å nå målet om 100 milliarder US dollar i 2020, og med videre oppskalering i årene etter. Norge har en unik økonomisk posisjon i Europa og i verden, og bør gå foran ved å signalisere en intensjon om å nå et nivå på 1% av BNI til klimatiltak i utviklingsland, i tillegg til den tradisjonelle bistanden, i 2020. Det bør lages en opptrappingsplan for å nå dette målet. Dette vil være en god måte å oppfylle målet om å være en brobygger og pådriver i forhandlingene.

En viktig del av Norges klimafinansiering bør skje gjennom å opprettholde støtten til REDD+ og programmer for å fremme fornybar energi og energieffektivisering. Videre må Det grønne fondet (GCF) og Tilpasningsfondet være viktige kanaler for norsk klimafinansiering. Det må tilstrebes en balanse mellom finansiering av tiltak for utslippsreduksjoner og tilpasning.

**Norske investeringer i utlandet**

Verdens olje-, gass og kullindustri må gjennom store omstillinger og en nedskalering i årene fram mot og etter 2030. Det vil være et veldig kraftig og godt signal fra norsk hold, om det signaliseres allerede nå at regjeringen har til hensikt å pålegge Statens Pensjonsfond Utland å gradvis trekke seg ut av alle investeringer i selskaper som har betydelige deler av sin virksomhet i utvinning og distribusjon av fossil energi. Vi mener dette harmonerer veldig godt med prinsippet om samstemthet, dersom Norge jobber for en raskest mulig overgang til fornybar energi, vil det fremstå inkonsekvent å samtidig investere våre pensjonspenger i fossilindustrien.